PhDr. **Viliam Turčány**, CSc. Dr. h. c. (\* 24. február 1928, Suchá nad Parnou – † 9. máj 2021, Šelpice) bol slovenský básnik, prekladateľ, spisovateľ a literárny vedec. Vo svojom diele vydal 16 básnických zbierok, do modernej slovenčiny prebásnil Proglas a prekladal najmä antickú a taliansku renesančnú literatúru.

Životopis
---------

Turčány sa narodil sa 24. februára 1928 v obci Suchá nad Parnou do roľníckej rodiny. Do ľudovej školy chodil v rodnej obci, zmaturoval v roku 1947 na gymnáziu v Trnave. Následne vyštudoval slovenčinu a francúzštinu na Filozofickej fakulte Univerzity Komenského v Bratislave. Po skončení štúdií nastúpil v roku 1952 do Ústavu dejín slovenskej literatúry Slovenskej akadémie vied, kde okrem základnej vojenskej služby v rokoch 1952 – 1954 pôsobil ako vedecký pracovník až do roku 1970. V roku 1970 odišiel na dva roky na univerzitu v Neapole prednášať slovenskú literatúru. Po návrate z Talianska sa opäť stal vedeckým pracovníkom Literárnovedného ústavu SAV, kde pôsobil až do odchodu do dôchodku v roku 1988.

### Profesionálna tvorba

Turčány sa vo svojej tvorbe zameriaval na tri druhy diel – poéziu, monografie, resp. literálno-historické štúdie, a preklady. Poéziu začal publikovať ešte počas vysokoškolských štúdií, najmä v časopisoch *Borba*, *Plameň*, *Slovenské pohľady* a *Nová práca*. Turčány knižne debutoval básnickou zbierkou *Jarky v kraji* (1957) s témou spomienok na detstvo, mladosť a rodný kraj, „v poézii 50. rokov obnovil zmysel pre dôležitosť tvaru". Následne vydal diela *V toku* (1965), *U kotvy* (1972), výber ľúbostnej lyriky *Oliva* (1974), básnický cestopis *Aj most som ja* (1977) či obsiahly výber z básnikovej tvorby *Piesne* (1978). Finálnym dielom jeho poetickej tvorby je zbierka *Venuše slovenského praveku* (1979) so štrnástimi sonetmi, inšpirovanými archeologickými nálezmi pravekej kultúry na našom území.

Monotematický výber poézie Viliama Turčányho je v diele *Učitelia Slovanov* (1990). Výsledkom systematického skúmania otázok vývinu verša v slovenskej poézii autorom sú jeho monografie *Na krásnu záhradu Jána Hollého* (1972), *Rým v slovenskej poézii* (1975) a literárnohistorické štúdie o slovenských spisovateľoch Pavlovi Országhovi Hviezdoslavovi, Svetozárovi Hurbanovi Vajanskom, Jankovi Jesenskom, Ivanovi Kraskovi a Jánovi Kollárovi.

Významné je tiež Turčányho prekladateľské dielo najmä výbery z talianskej renesančnej lyriky, z francúzskej a z antickej poézie. Za vrcholy prekladateľskej tvorby Turčányho sa považujú preklad Božskej komédie Danteho Alighieriho (Peklo a Očistec s J. Felixom, Raj samostatne, 1964, 1982, 1986) a prebásnenie staroslovienskeho Proglasu.

Syntézou všetkých troch tvorivých aktivít spisovateľa je kniha *Podľa vôd a voľných polí* (1978). Turčány bol členom Spolku slovenských spisovateľov a Slovenskej spoločnosti prekladateľov umeleckej a odbornej literatúry.

Smrť
----

Turčány zomrel v nedeľu 9. mája 2021 vo veku 93 rokov v Dome seniorov sv. Jána v Šelpiciach pri Trnave. Pohreb sa konal 14. mája 2021 v rodnej Suchej nad Parnou, kde je aj pochovaný. Zádušnú omšu celebroval biskup ordinariátu ozbrojených síl SR František Rábek.

Ocenenia
--------

* Doktor literatúry – Akadémia umenia a kultúry, Kalifornia, USA, 2000
* Pribinov kríž I. triedy za prínos v literárnej vede a prekladateľstve, 2002
* Cena Karla Čapka – Medzinárodná federácia prekladateľov, 1993
* Cena Jána Hollého za preklad – 1968, 1981, 1986
* Cena Blahoslava Hečka za celoživotné dielo – máj 2017
* Čestné občianstvo obcí Borský Mikuláš, Suchá nad Parnou a Trnava
* Čestný doktorát Trnavskej univerzity v Trnave, 2005

Referencie
----------

1. 1 2   *Viliam Turčány* [online]. Bratislava: Literárne informačné centrum, 2019-03-11, [cit. 2021-05-13]. Dostupné online.
2. 1 2   *TURČÁNY, Viliam (†)* [online]. spolok-slovenskych-spisovatelov.sk, [cit. 2021-05-13]. Dostupné online.
3. ↑  Viliam Turčány. In:  *Osoby, ktoré získali titul na UK* [online]. Bratislava: Univerzita Komenského, [cit. 2021-05-13]. Dostupné online. Archivované 2021-05-13 z originálu.
4. ↑  SITA. Zomrel významný slovenský básnik a prekladateľ Viliam Turčány. *SME* (Bratislava: Petit Press), 2021-05-10. Dostupné online [cit. 2021-05-13]. ISSN 1335-4418.
5. 1 2 3   *Viliam Turčány* [online]. databazeknih.cz, [cit. 2021-05-13]. Dostupné online.
6. ↑  TURČÁNY Viliam. In: MIKULA, Valér, a kol. *Slovník slovenských spisovateľov*. 2. preprac. a dopl. vyd. v Kalligrame 1. Bratislava : Kalligram; Ústav slovenskej literatúry SAV, 2005. 656 s. (Knižnica slovenskej literatúry; zv. 2.) ISBN 80-7149-801-7. S. 577 – 578.
7. ↑  TURČÁNY, Viliam. In: MAŤOVČÍK, Augustín, et al. *Slovník slovenských spisovateľov 20. storočia*. 2. dopl. opr. a rozšír. vyd. Bratislava; Martin : Literárne informačné centrum; Slovenská národná knižnica, 2008. 576 s. ISBN 978-80-89222-48-3,  978-80-89301-12-6. S. 501 – 502.
8. 1 2   Zomrel Viliam Turčány, slovenský básnik a prekladateľ sa dožil úctyhodných 93 rokov. *WebNoviny.sk* (Bratislava: iSITA), 2021-05-10. Dostupné online [cit. 2021-05-13].
9. ↑  DANIŠKA, Jaroslav. *Zaväzujúci príklad Viliama Turčányho* [online]. dennikstandard.sk, [cit. 2021-05-17]. Dostupné online.
10. ↑   *Ceny za preklad* [online]. Bratislava: Literárne informačné centrum, 2017-06-02, [cit. 2021-05-13]. Dostupné online.
11. ↑  TASR. Literárny vedec Viliam Turčány oslávi 85 rokov. *teraz.sk* (Bratislava: TASR), 2013-02-23. Dostupné online [cit. 2023-10-20].

Externé odkazy
--------------

* Viliam Turčány – Literárne informačné centrum
* Diela Viliama Turčányho v súbornom katalógu Slovenskej národnej knižnice

Autoritné údaje: * BnF: 12023778f
* GND: 123769183
* ISNI: 0000 0001 0877 7947
* LCCN: n85060318
* NK ČR: ola2002153850
* SNK: 170731
* VIAF: 22155278
* WorldCat: lccn-n85060318